CELEX: E2016C0138
Language: hu
Date: 2016-06-28 00:00:00
Title: Az EFTA Felügyeleti Hatóság 138/16/COL sz. határozata (2016. június 28.) Izland számára a 216/2008/EK európai parlamenti és tanácsi rendelettől a behozott légi járművek légi alkalmassági bizonyítványának kiállítására vonatkozó meglévő rendelkezések tekintetében való eltérés engedélyezéséről [2016/2013]

17.11.2016   
            
            
               HU
            
            
               Az Európai Unió Hivatalos Lapja
            
            
               L 310/84
            
         AZ EFTA FELÜGYELETI HATÓSÁG 138/16/COL sz. HATÁROZATA
   (2016. június 28.)
   Izland számára a 216/2008/EK európai parlamenti és tanácsi rendelettől a behozott légi járművek légi alkalmassági bizonyítványának kiállítására vonatkozó meglévő rendelkezések tekintetében való eltérés engedélyezéséről [2016/2013]
   AZ EFTA FELÜGYELETI HATÓSÁG,
   
      tekintettel az EGT-megállapodás XIII. mellékletének 66n. pontjában hivatkozott, – és az EGT-megállapodáshoz annak 1. jegyzőkönyvével hozzáigazított – jogi aktusra
      
         A módosított, a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EGK tanácsi irányelv, az 1592/2002/EK rendelet és a 2004/36/EK irányelv hatályon kívül helyezéséről szóló, 2008. február 20-i 216/2008/EK európai parlamenti és tanácsi rendelet
          (1) (a továbbiakban: a jogi aktus),
      és különösen annak 14. cikke (6) és (7) bekezdésére,
   
   tekintettel a közlekedéssel foglalkozó EFTA-bizottság 2016. június 10-i véleményére,
   tekintettel a közlekedéssel foglalkozó testületi tagnak bizonyos döntések és intézkedések meghozatalára történő felhatalmazásról szóló, 2013. március 13-i 103/13/COL sz. EFTA felügyeleti hatósági határozatra (dokumentumszám: 578349),
   mivel:
   Izland a 2016. február 25-én kelt levelében (dokumentumszám: 794710) értesítette az EFTA Felügyeleti Hatóságot (a továbbiakban: a Hatóság) és az Európai Repülésbiztonsági Ügynökséget (a továbbiakban: az Ügynökség) arról a szándékáról, hogy el kíván térni az EGT-megállapodás XIII. mellékletének 66p. pontjában hivatkozott, – és az EGT-megállapodáshoz annak 1. jegyzőkönyvével hozzáigazított – jogi aktus (A módosított, a légi járművek és kapcsolódó termékek, alkatrészek és berendezések légi alkalmassági és környezetvédelmi tanúsítása, valamint a tervező és gyártó szervezetek tanúsítása végrehajtási szabályainak megállapításáról szóló, 2012. augusztus 3-i 748/2012/EU bizottsági rendelet
       (2)) (a továbbiakban: a 748/2012/EU rendelet) I. melléklete (21. rész) 21.A.174. b) 3. ii. pontjától.
   A 748/2012/EU rendelet I. melléklete (21. rész) 21.A.174. b) 3. ii. pontja szerint a harmadik országból behozott légi járművek esetében minden légi alkalmassági bizonyítványra vonatkozó kérelemnek tartalmaznia kell egy nyilatkozatot annak az államnak az illetékes hatóságától, ahol a légi járművet nyilvántartásba vették, amely nyilatkozatban feltüntetik a légi jármű nyilvántartás szerinti állapotát az átruházáskor. Bizonyos esetekben azonban nem áll rendelkezésre ilyen nyilatkozat és nem szerezhető be. Izland ezért kéri, hogy ne kelljen benyújtania az említett nyilatkozatot.
   Az Európai Bizottság a 2014. február 6-i határozatában engedélyezte Svédországnak a 748/2012/EU rendelet I. melléklete (21. rész) 21.A.174. b) 3. ii. pontjától való eltérést és az említett nyilatkozatot nem kellett benyújtania (3).
   Az eltérés mindaddig alkalmazandó, amíg e kérdés megoldása érdekében az RMT.0020 szabályalkotási feladat keretében a 748/2012/EU rendelet I. melléklete (21. rész) H. alrészének (Légi alkalmassági bizonyítványok és korlátozott légi alkalmassági bizonyítványok) módosítását el nem fogadják, és az hatályba nem lép.
   Az RMT.0020 szabályalkotási feladatot összevonták az RMT.0278 szabályalkotási feladattal (Légi jármű behozatala egy másik szabályozási rendszerből, a 21. rész H. alrésze szerinti felülvizsgálat), továbbá az utolsó szakaszában van a javasolt szabályalkotás bejelentésének Európai Repülésbiztonsági Ügynökség általi elfogadása.
   A Hatóság a fentiek alapján arra a következtetésre jutott, hogy az Izland által bejelentett eltérés teljesíti a jogi aktus 14. cikkének (6) és (7) bekezdésében meghatározott követelményeket.
   Az e határozatban előírt intézkedések összhangban vannak a közlekedéssel foglalkozó EFTA-bizottság véleményével,
   ELFOGADTA EZT A HATÁROZATOT:
   1. cikk
   Izland eltérhet az EGT-megállapodás XIII. mellékletének 66p. pontjában hivatkozott, – és az EGT-megállapodáshoz annak 1. jegyzőkönyvével hozzáigazított – jogi aktus (A módosított, a légi járművek és kapcsolódó termékek, alkatrészek és berendezések légi alkalmassági és környezetvédelmi tanúsítása, valamint a tervező és gyártó szervezetek tanúsítása végrehajtási szabályainak megállapításáról szóló, 2012. augusztus 3-i 748/2012/EU bizottsági rendelet) I. melléklete (21. rész) 21.A.174. b) 3. ii. pontjától és elfogadhat harmadik országból behozott légi járművekre vonatkozó légi alkalmassági bizonyítvány iránti kérelmeket a légi jármű nyilvántartásba vétele szerinti állam illetékes hatóságának a légi jármű átruházáskori, nyilvántartás szerinti állapotát tartalmazó nyilatkozata nélkül.
   Az eltérés mindaddig alkalmazandó, amíg e kérdés megoldása érdekében az RMT.0278 szabályalkotási feladat keretében a 748/2012/EU rendelet I. melléklete (21. rész) H. alrészének (Légi alkalmassági bizonyítványok és korlátozott légi alkalmassági bizonyítványok) módosítását el nem fogadják, és az hatályba nem lép az EFTA-államokban.
   2. cikk
   Az 1. cikkben említett intézkedéseket valamennyi EFTA-állam jogosult alkalmazni az e határozat mellékletében leírt feltételek szerint és valamennyi EFTA-államra vonatkozik a jogi aktus 14. cikkének (6) bekezdése szerinti bejelentési kötelezettség.
   3. cikk
   Ennek a határozatnak Izland a címzettje. A határozat angol nyelvű szövege hiteles.
   4. cikk
   A jelen határozatról értesíteni kell Izlandot, Norvégiát és Liechtensteint.
   
      Kelt Brüsszelben, 2016. június 28-án.
      
         
            az EFTA Felügyeleti Hatóság részéről
         
         Helga JÓNSDÓTTIR
         
            testületi tag
         
         Carsten ZATSCHLER
         
            igazgató
         
      
   
   
      (1)  HL L 79., 2008.3.19., 1. o.
   
   
      (2)  HL L 224., 2012.8.21., 1. o.
   
   
      (3)  A bizonyos közös repülésbiztonsági szabályoktól való eltérésnek a 216/2008/EK európai parlamenti és tanácsi rendelet 14. cikkének (6) bekezdése alapján Svédország és az Egyesült Királyság számára történő engedélyezéséről szóló, 2014. február 6-i 2014/69/EU bizottsági határozat (HL L 39., 2014.2.8., 60. o.) VI. melléklete.
   
      MELLÉKLET
      
         AZ ELTÉRÉS ALKALMAZÁSÁNAK FELTÉTELEI
      
      Az illetékes hatóság megvizsgálja a légi jármű dokumentációját, és az alábbiak ellenőrzése céljából átvizsgálja a légi járművet:
      
                  —
               
               
                  a légi jármű korábbi adatai hiánytalanok, és elegendőek a légi jármű gyártási és átalakítási szabványának megállapításához,
               
            
                  —
               
               
                  a légi járművet az EASA típusalkalmassági bizonyítvány alapjául szolgáló típustervnek megfelelően gyártották. Ezzel összefüggésben a korábbi adatoknak tartalmazniuk kell az új légi járműre kiállított első légi alkalmassági bizonyítvány vagy kiviteli engedély egy példányát. A légi alkalmassági bizonyítvány kérelmezője ehelyett a típusalkalmassági bizonyítvány jogosultjától beszerezhet egy, a tervező állam által jóváhagyott nyilatkozatot a gyártási állapotról,
               
            
                  —
               
               
                  a légi jármű megfelel valamely, típusalkalmassági bizonyítvány szerint jóváhagyott típustervnek,
               
            
                  —
               
               
                  az esetleges kiegészítő típusalkalmassági bizonyítványokat, módosításokat és javításokat a 748/2012/EU rendelet I. mellékletének (21. rész) megfelelően jóváhagyták (1),
               
            
                  —
               
               
                  az alkalmazandó légi alkalmassági irányelveket végrehajtották.
               
            Az illetékes hatóságnak végül meg kell győződnie arról, hogy az általa elvégzett vizsgálat eredményei összhangban állnak az 1321/2014/EU bizottsági rendelet (2) I. mellékletének (M. rész) megfelelő légi alkalmassági felülvizsgálatot végző szervezet által végzett vizsgálat eredményeinek.
      
         (1)  Az EGT-megállapodás XIII. mellékletének 66p. pontjában hivatkozott, – és az EGT-megállapodáshoz annak 1. jegyzőkönyvével hozzáigazított – jogi aktus (A módosított, a légi járművek és kapcsolódó termékek, alkatrészek és berendezések légi alkalmassági és környezetvédelmi tanúsítása, valamint a tervező és gyártó szervezetek tanúsítása végrehajtási szabályainak megállapításáról szóló, 2012. augusztus 3-i 748/2012/EU bizottsági rendelet).
      
         (2)  Az EGT-megállapodás XIII. mellékletének 66q. pontjában hivatkozott, – és az EGT-megállapodáshoz annak 1. jegyzőkönyvével hozzáigazított – jogi aktus (A módosított, a légi járművek és repüléstechnikai termékek, alkatrészek és berendezések folyamatos légi alkalmasságának biztosításáról és az ezzel összefüggő feladatokban részt vevő szervezetek és személyek jóváhagyásáról szóló, 2014. november 26-i 1321/2014/EU bizottsági rendelet (HL L 362., 2014.12.17., 1. o.)).